Institutul pentru Politici Publice (IPP) a cerut, duminică, demisia președintelui Comisiei de Control a SRI, Adrian Țuțuianu, care a cerut Serviciului Român de Informații să ancheteze companii multinaționale care și-au îndemnat angajații să participe la protestele din stradă din ultimele zile, împotriva OUG 13.

IPP avertizează că declarația lui Țuțuianu reprezintă ”o instigare la ură împotriva firmelor cu capital străin în România. Această atitudine iresponsabilă, venind din partea unei Comisii Parlamentare, aduce prejudicii imense imaginii României în relația cu partenerii săi externi”.

”În pofida discursurilor unor lideri PSD care cheamă la calm și dialog, Adrian Țuțuianu caută să îi antagonizeze pe românii angajați la stat sau la firme românești cu cei care lucrează în multinaționale, temă folosită, de altfel, de PSD și în campania electorală. Declarațiile unui Președinte de Comisie Parlamentară au cu totul altă semnificație. Dincolo de asta, o asemenea atitudine reprezintă un act de poliție politică. Chiar dacă acest lucru este real și conducerea companiilor a decis să recomande angajaților să protesteze, acest lucru nu constituie decât un drept legal prevăzut de Constituție și nicidecum un act neconstituțional, ilegal sau subversiv. (...) Mentalitatea de influență totalitară încă nevindecată la mulți politicieni români încă nescuturați de comunism îi face să vadă în orice contestatar al guvernului PSD un agent plătit al străinilor ce vreau răul țării. O asemenea atitudine este demnă de un lider politic din Belarus și nicidecum nu trebuie întâlnită la șeful comisiei de control a SRI”, arată IPP.

Șeful Comisiei de Control a SRI a declarat că sunt informații conform cărora multinaționalele sunt implicate în protestele care au loc în aceste zile în România și că ”multinațonalele sunt deranjate de modificările care urmează să fie făcute la Codul fiscal, care privesc impozitarea profitului, lucru ce ar fi benefic României”. În acest context, el a cerut verificarea multinaționalelor.